《洽阳何退翁谪长沙会宿龙兴思归戏之》
宋代·释德洪

何郎西州来，逸气扫秋晚。平生贮书腹，中有文武胆。

材如骆宾王，其直亦不减。上书论国事，忌讳失料拣。

居然为逐客，安免投手板。世方例皮相，我亦作白眼。

闭门古寺中，一榻聊医懒。迩来偶病渴，意绪觉萧散。

颇怀当垆人，楚岫屡欲铲。我从山中来，携被夜假馆。

地炉拥红金，妙语容细款。凛然忠义气，不肯受盘绾。

正恐复一吐，与民作温暖。坐觉舟壑走，岁月不可挽。

人生一梦耳，勿作镜中叹。何当结后期，相携游汗漫。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。